I næste uge bliver de 14 hunde nemlig sat til formidling fra internatet i København, og hundene er nu officielt overdraget til Dyreværnet. Hundene levede ifølge Dyreværnet i kummerlige forhold i Aars, og efter hundene for få uger siden blev fjernet fra hjemmet, er de alle blevet bragt til Dyreværnets internat i København, hvor de har opholdt sig siden. Hundene har siden indtaget kilovis af foder, nydt gode gåture, og er blevet tilset af foreningens dyrlæge. To af hundene er kommet i familiepleje, da de var bange og Dyreværnet vurderede, at de ville komme sig hurtigere i private hjem. - Det er befriende for hundene, at den tidligere kennelejer frivilligt har valgt at overdrage Aars-hundene til os. Nu har vi modtaget overdragelsen skriftligt fra politiet, og så kan vi gå i gang med at finde nye familier til de dejlige hunde, siger Signe Sehested Lund, direktør for Dyreværnet. De 14 beslaglagte hunde er af forskellige racer. Der er bl.a. tre beagler, en puddel, en cocker spaniel, nogle jack russell-blandinger og en japansk spids. Da Dyreværnet afhentede hundene, havde de åbne sår, ekstremt hårtab og negle så lange og krogede at det forhindrede dem i at gå. De fleste var angrebet af orm, og deres ører og tænder var ikke blevet plejet.

Referat:
De 14 hunde, der for få uger siden blev reddet af foreningen Dyreværnet fra en kennel i Aars, kan nu se frem til trygge liv i nye familier.